钦定古今图书集成/理学汇编/学行典/第125卷 > 礼记 > 《礼运》
## 钦定古今图书集成/理学汇编/学行典/第125卷 > 礼记 > 《礼运》

“五行、四时十二月”，还相为本也。

〈陈注〉本者，始也。五行之运于四时，迭相终而还相始，终则有始，如环无端也。冬终竭而春始来，则春为夏之本；春竭而夏来，则夏又为秋之本。已往者为见在者所竭，见在者为未来者所本。五行四时十二月，莫不皆然也。

又

圣人作则，必以天地为本。

〈大全〉马氏曰：“法象莫大乎天地，故以为本。”

又

仁者，义之本也。

〈陈注〉张子谓：“《经礼》三百，《曲礼》三千”，无一事之非仁也。犹之木焉，从根本至枝叶皆生意，此全体之仁也。然有一本至千枝万叶，先后大小，各有其序，此散体之礼也。而其自本至末，一枝一叶各具一理，随时荣悴，各得其宜者，义也。